[{"text_idx": "#000003", "text": "gan Lleucu NonMae Nadolig yn amlwg yn wahanol eleni, ond tydi hynny ddim yn rheswm i beidio mwynhau fel pob Nadolig arall! Amser o\u2019r flwyddyn i werthfawrogi\u2019r hyn sydd gennym ni ydi\u2019r Nadolig ac AM flwyddyn i ystyried be sydd gennym ni! Yn anffodus, mae trefniadau a gobeithion llawer ohonom wedi gorfod newid yn sgil y cyfnod clo newydd, ond mae hi\u2019n dal yn gyfle i edrych ar y sefyllfa yng ngolau positifrwydd. Am sawl rheswm, y Nadolig ydi fy hoff adeg o\u2019r flwyddyn a dyma 10 reswm! 1. Y cwmniWrth gwrs, mae hyn wedi newid yn eithriadol i nifer ohonom ni. Ond, yn ystod Nadolig heb Covid, mae bod o gwmpas fy nheulu yn rhywbeth sy\u2019n andros o bwysig i mi, ac yn rhan hanfodol o\u2019r Nadolig. Cwmni teulu a ffrindiau sy\u2019n gwneud Nadolig gwerth ei gofio i mi. Wrth gwrs, rydw i\u2019n andros o ddiolchgar am bopeth arall, ond o ran blaenoriaethau, teulu a ffrindiau sy\u2019n dod yn gyntaf, fel gweddill y flwyddyn. Mae\u2019r Nadolig yn gyfnod tangnefeddus iawn i dreulio a\u0302 theulu, yn fy marn i. 2. Hwyliau pawbYn fy mhrofiad i, mae\u2019r rhan helaeth o bobl yn tueddu i fod mewn hwyliau da pan mae Nadolig yn dod ac mae hynny yn fy rhoi i mewn hwyliau gwych! Chwarae teg, gan ystyried yr amser caled rydyn ni\u2019n ei gael yn y byd sydd ohoni, mae pobl wedi llwyddo i barhau i fod mewn hwyliau reit bositif! Mae pawb yn fodlon rhannu, yn fodlon chwarae gemau, yn fodlon rhoi i bobl eraill ac mae\u2019n amser bendigedig o\u2019r flwyddyn (pun intended - Wonderful Time of the Year... na?). 3. Y gerddoriaethDim fi \u2018di\u2019r math o berson i ddechrau canu O Deuwch Ffyddloniaid neu Have Yourself a Merry Little Christmas yng nghanol Tachwedd. Ond Rhagfyr 1? Ooo yndw! Am unwaith yn ystod y flwyddyn, does \u2018na\u2019r un person yn dweud \u2018cau dy geg\u2019 neu \u2018nei di pli\u0302s stopio?\u2019 a mam bach, mae\u2019n deimlad braf gallu canu unrhyw ga\u0302n Nadolig yn gwybod hynny. Mae cerddoriaeth yn bwysig iawn i mi, ac yn rhan reit hanfodol ohonof i, felly mae caneuon Nadoligaidd yn codi calon yn hawdd iawn.4. Y PlygainI fod yn gwbl onest, tydw i ddim yn berson crefyddol ond mae\u2019r plygain yn rhan fawr o fy Nadolig i. Bob bore Nadolig, rydw i a Mam yn cerdded i Eglwys St. Rhedyw, Llanllyfni ac yn mynychu\u2019r plygain. Rydw i\u2019n canu carolau ar y ffliwt ac mae aelodau eraill o\u2019r gymuned yn perfformio. Beth sy\u2019n fendigedig ydi gweld aelodau o\u2019r gymuned sydd efo cysylltiadau a\u0302 gwledydd eraill ac maen nhw\u2019n perfformio carolau mewn ieithoedd eraill ac mae gweld yr ehangiad diwylliannol yn braf ac yn codi gwe\u0302n. Mae\u2019n ffordd gynnes a heddychlon i gychwyn diwrnod Nadolig a\u2019r gwyliau.5. Yr addurniadauFel hogan fach, mae fy ngwyneb i\u2019n goleuo wrth weld coeden, addurniadau neu oleuadau Nadolig. Mae\u2019n debyg eu bod nhw\u2019n gwneud popeth yn wir ac yn ryw fath o gadarnhad bod y Nadolig wedi cyrraedd. Er bod y gaeaf yn oer, mae gweld addurniadau Nadoligaidd yn gwneud i mi deimlo\u2019n gynnes. Rwy\u2019n meddwl ei fod hefyd yn esgus i ni oedolion ac oedolion ifainc ryddhau\u2019r fersiynau iau ohonom ni i gyffroi am rywbeth sydd, mewn gwirionedd yn rhywbeth syml.6. Y ffilmiauRydw i wrth fy modd efo ffilmiau beth bynnag, ond rydw i wir wrth fy modd efo ffilmiau Nadolig. Fi ydi\u2019r math o berson a fyddai\u2019n fwy na bodlon cael marathon ffilmiau Nadolig efo popcorn, leftovers cinio \u2018Dolig, siocled poeth a photel fach o seidr (ar o\u0302l yfed y llefrith i gyd) yn fy nhrowsus PJ's Nadoligaidd a siwmper \u2018Dolig ar y soffa wrth ymyl tanllwyth o da\u0302n. Does gen i ddim hoff ffilm Nadolig oherwydd rydw i\u2019n hoff iawn ohonyn nhw i gyd. Un ffilm rydw i methu disgwyl gweld ydi addasiad llyfr Matt Haig \u2018A Boy Called Christmas\u2019 flwyddyn nesaf, sy\u2019n rhy bell i ffwrdd! 7. Y calendr adfentBeth well nag esgus i gael siocled i frecwast heb unrhyw un yn beirniadu? Rydyn ni\u2019n gallu dweud \u2018Wel, mae hi\u2019n Ddolig dydi?\u2019. Yn fy marn i, mae calendr adfent i unrhyw un, dim bwys pa oedran, boed yn 6 neu 86. Cefais galendr adfent sy\u2019n adrodd stori\u2019r Nadolig pan roeddwn i\u2019n ddwyflwydd, ac rydyn ni\u2019n dal i\u2019w hongian a\u2019i ddefnyddio pob blwyddyn. Rydw i\u2019n gwbl ymwybodol bod trefn y calendr yn anghywir. Y rheswm tu o\u0302l i hynny: Cyn i mi ddod adref o\u2019r brifysgol ar gyfer y Nadolig, roedd Mam wedi bod yn dysgu stori\u2019r Nadolig gyda\u2019r calendr i ddosbarth o blant bach yn yr ysgol. Roedd y plant wedi penderfynu rhoi\u2019r baban Iesu i fyny yn y dyddiau cynnar yn hytrach na\u2019r diwrnod olaf. Felly, pam newid hynny? Tydi hi ddim wedi bod yn flwyddyn arferol, gyffredinol yn nac\u2019di?8. Y bwydNac ydw, dydw i ddim yn bwyta cig, a\u2019r twrci ydi canolbwynt cinio Nadolig! Ond, rydw i\u2019n gallu bwyta stwffin, Yorkshire puds, rhost cnau, mins peis a phwdin \u2018Dolig. Fel y calendr adfent siocled, rydyn ni\u2019n bwyta beth bynnag a phryd bynnag rydyn ni eisiau ac yn gallu dweud \u2018Wel, mae hi\u2019n Ddolig dydi?\u2019. Ydw i fel arfer yn magu pwysau yn ystod y Nadolig? Ydw. Ydi o ots gen i? Nadi. Ac ydw i\u2019n rhuthro i golli\u2019r pwysau? Nadw. Agwedd wael mwy na thebyg, ond rydw i\u2019n hapus ag o.9. Y dilladDillad trwchus, patrymau Nadoligaidd, gwla\u0302n, turtlenecks, dillad sy\u2019n rhy fawr, sanau cysgu? Ia pli\u0302s! Mae cael gwisgo dillad Nadoligaidd yn gwneud i mi ymlacio mewn chwinciad. Pam? Does gen i ddim clem. Mwy na thebyg mai defnydd y dillad sy\u2019n gyfrifol. Rydw i wedi gweld siwmperi Nadoligaidd o rai traddodiadol i Star Wars, Marvel ac maen nhw i gyd yn cw\u0302l! Grw\u0302p bychan iawn o bobl sydd ddim yn malio sut maen nhw\u2019n edrych. Ond mae\u2019r Nadolig yn galluogi i bawb wisgo beth bynnag y fynnen nhw, dim bwys pa mor \u2018rhyfedd\u2019 ydi o i bobl eraill ac mae hynny\u2019n bwerus ac yn rhywbeth rydw i\u2019n ei edmygu!10. Amser rhyddYn olaf, mae\u2019r Nadolig yn rhoi cyfle i ni gamu\u2019n o\u0302l o fywyd prysur ac i ymlacio. Yn amlwg, mae 2020 wedi bod yn flwyddyn ddwys felly mae amser rhydd yn mynd i fod yn allweddol a hanfodol i lawer ohonom ni. Byddai llawer yn disgrifio\u2019r amser rhydd yma fel diogi, ond rydw i\u2019n anghytuno! Amser i chi\u2019ch hunain ydi o ac amser i dreulio gyda\u2019r rheiny rydych chi\u2019n eu caru. Yn anffodus, mae hyn yn mynd i fod yn anodd i rai ohonom ni. Felly, cymerwch amser y gwyliau yma i estyn allan i siarad a\u0302\u2019r bobl sydd efallai ddim yn mynd i allu ymuno yn y wledd a dweud \u2018rydw i\u2019n dy garu di\u2019, \u2018rwyt ti\u2019n ddigon\u2019 a hyd yn oed rhywbeth mor syml a\u0302 \u2018Nadolig Llawen\u2019 a \u2018gofala amdanat ti dy hun\u2019. Mae pobl yn edrych ar gyfnod y Nadolig fel amser i ystyried yr hyn sydd wedi mynd o\u2019i le, y bobl rydyn ni wedi\u2019i golli a\u2019r flwyddyn ofnadwy rydyn ni wedi\u2019i chael. Ydyn, rydyn ni i gyd wedi gwneud camgymeriadau neu mae rhywbeth wedi mynd o\u2019i le, ond rydw i\u2019n ei weld fel pwyntiau i wella ar gyfer y flwyddyn nesaf sy\u2019n mynd i fod o fudd i ni yn y dyfodol pell.Collais fy nhaid yn ystod gwyliau\u2019r Nadolig flynyddoedd yn o\u0302l ac mae\u2019r golled yn dal i gael effaith arnaf i o dro i dro. Ond, rydw i\u2019n atgoffa fy hun y byddai Taid eisiau i mi fwynhau\u2019r gwyliau. Y Nadolig oedd ei hoff adeg o\u2019r flwyddyn, fel finnau, felly rydw i\u2019n cymryd y Nadolig fel cyfle i ddathlu ei fywyd ac i gofleidio\u2019r holl atgofion.Tymor ewyllys da ydi\u2019r Nadolig ac rydyn ni\u2019n gallu gwneud gwahaniaeth eleni drwy gadw\u2019n hunain a\u2019n teuluoedd yn saff. Felly, rydw i am gloi drwy ddymuno Nadolig Llawen a Blwyddyn Newydd Dda i chi gyd! Byddwch yn ofalus ond mwynhewch y gwyliau!Lleucu Non x"}]